Марко Ганчев
Пасторална песен, изпълнена от самите овце

chitanka.info

Има ли човек, кажете,

не говорил и не писал,

че трева пасат овцете

и в един, и в други смисъл?

        Казват: вие сте овце,

        казват: нямате лице.

        Всъщност — нямаме копита.

        Без копита

        кой те пита?

        Там е цялата беда.

        Да бе-е-е, да.

По закон сме двукопитни,

ала агнето, горкото,

с две не може тъй да ритне,

както коня със едното.

        После: вие сте овце,

        после: нямате лице.

        Всъщност — нямаме копита.

        С тез копита

        кой те пита?

        Там е цялата беда.

        Да бе-е-е, да.

Ако някога, след време,

със копита ни снабдите,

чак тогава нашто племе

може да се окопити.

1968

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.